SAEIMAS AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS

VISAPTVEROŠAS VALSTS AIZSARDZĪBAS APAKŠKOMISIJAS

SĒDES PROTOKOLS

**Nr.** **141.9/6/1/1-3-14/24**

**2023. gada 4. jūnijā plkst. 13:00 – 14:20**

**Rīgā, Jēkaba ielā 16, komisijas sēžu zālē**

**Sēdes atklātā (pirmā) daļa**

**Sēdē piedalās:**

apakškomisijas locekļi:

**Igors Rajevs** – apakškomisijas priekšsēdētājs

**Edvīns Šnore** – apakškomisijas sekretārs

**Raimonds Bergmanis**

**Jānis Dombrava**

**Atis Švinka**

Uzaicinātie:

* Aizsardzības ministrijas Valsts aizsardzības dienesta departamenta direktors **Vitālijs Rakstiņš;**
* Aizsardzības ministra padomnieks visaptverošās valsts aizsardzības un valsts aizsardzības dienesta attīstības jautājumos **OIevs Nikers;**
* Aizsardzības ministrijas Valsts aizsardzības dienesta departamenta Iesaukšanas plānošanas nodaļas vadītājs **Kristers Grauze;**
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības plānošanas nodaļas vadītājs **Rojs Razums;**
* Nacionālo bruņoto spēku Apvienotā štāba J-3/5/7 departamenta priekšnieka vietnieks pulkvedis **Guntars Strazdītis;**
* Nacionālo bruņoto spēku Apvienotā štāba Mobilizācijas un rekrutēšanas pārvaldes priekšnieks pulkvežleitnants **Aigars Eglītis;**
* Valsts kontroles padomes loceklis **Gatis Litvins;**
* Valsts kontroles Revīzijas departamenta 1.sektora vadītāja **Iveta Ozoliņa**

**Komisijas darbinieki: vecākā konsultante Ieva Barvika, konsultantes Egita Kalniņa, Inese Silabriede un Sandra Kaire**

**Sēdi vada**: I.Rajevs

**Sēdi protokolē**: S. Kaire

**Sēdes veids**: atklāta sēde ar slēgtu (otro) daļu plkst. 13:30

**Darba kārtība:**

# Valsts aizsardzības dienesta (turpmāk tekstā – VAD) jautājums, izvērtējot šādus aspektus:

- pirmā iesaukuma rezultāti;

- nākotnes plāni un izaicinājumi;

- rezervistu sistēmas izveidošanas gaita un izaicinājumi;

- VAD un valsts aizsardzības mācības (turpmāk tekstā – VAM) savstarpējās saskaņošanas un koordinācijas gaita.

**I.Rajevs** atklāj sēdi, informē par darba kārtību un sēdes norisi divās daļās – atklātajā un slēgtajā.

**I. Rajevs** dod vārdu Aizsardzības ministrijas pārstāvjiem.

**V. Rakstiņš** sniedz prezentāciju par VAD (prezentācija pievienota šī protokola pielikumā), norādot uz šādiem aspektiem:

- VAD pakļautie Latvijas pilsoņi;

- brīvprātīgais dienests un Latvijas pilsoņu (18-27 gadiem) iespējas tajā pieteikties;

- līdz šim realizētie iesaukumi (2023. gada jūlijā un 2024. gada janvārī), to statistiku.

*Ar katru gadu plānots VAD iesaucamo karavīru skaitu palielināt. Personām, kas dažādu iemeslu dēļ nevar iziet militāro dienestu, pastāv iespēja iziet alternatīvo/civilo dienestu. Šobrīd ir pieņemts viens lēmums par to, ka militāro dienestu persona izies Kara muzejā.*

VAD trīs veidi:

1. 11 mēnešu dienests NBS regulāro spēku vai Zemessardzes vienībā (šo izvēlējušās 253 personas 1. iesaukumā un 125 personas otrajā iesaukumā);
2. piecu gadu VAD dienests Zemessardzē, pildot dienesta uzdevumus ne mazāk kā 21 individuālās apmācības dienu un ne vairāk kā 7 kolektīvās apmācības dienas katru gadu (šo izvēlējušās 17 personas);
3. piecu gadu rezerves virsnieka programma, kuras kopējais apmācību un dienesta uzdevumu izpildes laiks nav mazāks par 180 dienām (šo izvēlējušās 17 personas).

-VAD brīvprātīgi pieteikušos personu sadalījums (iesaukti vidēji 59% brīvprātīgo; galvenais neiesaukšanas iemesls – veselības problēmas; 2.5% no brīvprātīgajiem VAD ir sievietes; līgumu ar profesionālo dienestu noslēguši 111 VAD karavīru, kas ir ļoti pozitīvs rādītājs).

Tām personām, kas veselības apsvērumu dēļ neklasificējas VAD, tiek piedāvāta alternatīva - iestāties Zemessardzē.

Attiecībā uz VAD kandidātu izglītību V. Rakstiņš norāda, ka lielākoties tā ir pamata vai vidējā izglītība. Savukārt VAD pēc nejaušības principa iesauktās personas ir 42% ar augstāko izglītību.

Attiecībā uz VAD (brīvprātīgo) procentuālo sadalījumu pēc reģiona V. Rakstiņš norāda, ka sadalījums ir kopumā vienāds pa reģioniem.

* VAD pakļauto pilsoņu atlase pēc nejaušības principa.

Pirmais otrais iesaukums sastāvēja tikai no brīvprātīgajiem. Ņemot vērā, ka VAD nebija pietiekams brīvprātīgo skaits, sekoja iesaukšana pēc nejaušības principa. Kritēriji neiekļaušanai atlases sarakstā ir šādi:

1. Pastāvīgi dzīvo ārvalstīs – 14% (līdz 2027. gadam pieņemts lēmums, ka viņi netiek iesaukti);
2. Pēc pilngadības sasniegšanas turpina iegūt izglītību (izņemot augstāko) – 82% (šīs personas paliek uz nākamajiem iesaukumiem);
3. Sodāmība – 1.4%;
4. Invaliditāte – 3.2%;
5. Un citi VAD likumā minētie iemesli.
* VAD trešais iesaukums.

VAD trešā iesaukuma norises gaita: 26.01-1.02. tika nosūtītas pavēstes; 19.02.-29.03. – veselības pārbaude; 2.-12.04. lēmumi (uz ārstu atzinības pamata); Iesaukt (71) /atlikt (28), neiesaukt (79), jo neklasificējas veselības vai citu iemeslu dēļ. Lēmumi ir administratīvie akti, kurus ir iespējams apstrīdēt, kā tas dažos gadījumos arī notiek.

Visu iesaukšanas procesu uzrauga *Iesaukšanas kontroles komisija*, kas sastāv no Aizsardzības ministrijas, Izglītības ministrijas, Veselības ministrijas pārstāvjiem, NBS kapelāna, NBS psihologa, Reliģijas lietu konsultatīvās padomes pārstāvja, Latvijas Studentu apvienības pārstāvja.

**J.Dombrava** aktualizē jautājumu par karavīriem, kuri nekvalificējas veselības dēļ. Norāda uz kritērijiem iesaucamo atlasei veselības kontekstā – varbūt tos nepieciešams pārskatīt, izvērtēt to atbilstību.

**V. Rakstiņš** norāda, ka kritēriji VAD karavīriem ir identiski profesionālā dienesta karavīriem, jo pēc sešiem mēnešiem viņi var tālāk pāriet profesionālajā dienestā. Bet par kritērijiem šobrīd arī Aizsardzības ministrijā tiek domāts. Aizsardzības ministrija nevar komentēt, kādas tieši ir veselības problēmas, jo redz tikai ārstu komisijas gala slēdzienu. Bez veselības problēmām otrs iemesls ir sodāmība, kas ir procentuāli daudz mazāks skaitlis.

**V. Rakstiņš** norāda, ka līdz 15. jūnijam ir uzaicinājums VAD ceturtajam iesaukumam, kas sāksies 2025. gada janvārī. Šim iesaukumam nepieciešams atlasīt 210 karavīrus. Ir liels skaits brīvprātīgo, kas ir pieteikušies, bet, ja skaits nebūs pietiekams, tad jūlija vidū tiks realizēta atlase pēc nejaušības principa. Šajā iesaukumā VAD varēs iziet arī Zemessardzē. Lielākais izaicinājums ir 2025. gada jūlija iesaukums, jo uz to nepieciešamas 830 personas kas nozīmē, ka noteikti būs jāorganizē atlase pēc nejaušības principa. Visticamāk, ka tas notiks 2024. gada beigās vai 2025. gada sākumā. Attiecībā uz lielākajiem izaicinājumiem V. Rakstiņš norāda:

- Kapacitāte (instruktori, infrastruktūra, ārstniecības iestādes, VAD personāls);

- Saziņa (nav sasniedzams deklarētajā dzīvesvietā/reāli dzīvo ārvalstīs; nav izveidota e-adrese, kaut arī tas ir prasīts. 83 personas nav reaģējušas uz pavēstēm, kas tika izsūtītas).

**J. Dombrava** aktualizē jautājumu par sekām, uz ko V. Rakstiņš norāda, ka šīs lietas tiek nodotas Militārajai Policijai izmeklēšanai, pēc kā tiek uzlikts administratīvais sods (līdz 350eur).

- Dubultpilsonība (Valsts aizsardzības dienesta likumā tiek šobrīd virzīti grozījumi par šo jautājumu);

- Iesaucamo finansiālais stāvoklis: kredītsaistības, smags finansiālais stāvoklis, sava z/s (šīm personām jāpiedāvā risinājums – piemēram, atbrīvojums uz gadu, lai persona gada laikā sakārtotu lietas un tad varētu iziet VAD);

- Studējošie augstskolās: zināšanu iegūšanas nepārtrauktība;

- Veselības pārbaudes (šeit vienlaikus notiek darbs pie metodoloģijas izvērtēšanas);

- Ārvalstīs dzīvojošie (jautājums atlikts līdz 2027. gadam. Daudzi dzīvo ārvalstīs, bet nav to attiecīgi reģistrējuši);

- Sankcijas (norma bez sankcijas ir rekomendācija, tāpēc šobrīd visi gadījumi tiek izvērtēti un tiek par šo jautājumu domāts kopā ar attiecīgo nozaru ministrijām).

**E. Šnore** aktualizē jautājumu par ārvalstīs dzīvojošajiem – vai pret tiem ir kādas sankcijas.

**V. Rakstiņš** norāda, ka personas, kas dzīvo un ir reģistrējušās ārvalstīs, šobrīd atlases grozā neparādās. Šis ir spēkā līdz 2027. gadam kā pārejas posms, līdz situācija tiek sakārtota. Vienlaikus attiecībā uz tiem, kas mācās ārvalstu augstskolās – šīm augstskolām nav saistoši mūsu nosacījumi (vieta pēc gada netiks garantēta, piemēram). Katrs gadījums ir individuāls, un tam ir individuāls administratīvais lēmums.

**E. Šnore** aktualizē jautājumu par iesaucamo atbirumu veselības dēļ, ņemot vērā ambiciozos iesaukšanas plānus turpmākajos gados.

**V. Rakstiņš** norāda, ka jautājums precīzi formulēts – jo veselības problēmas un fizisko normu neizpildīšana ir divas dažādas lietas, ko nereti jauc. Fizisko normu izpildīšana tiek dienesta laikā uztrenēta, uzlabota. Vienlaikus atzīmē, ka daudzi nespēj iziet veselības pārbaudi dēļ narkologu un psihologu slēdzieniem. Ja cilvēks nekvalificējas VAD, pastāv iespēja norīkot viņu uz Zemessardzi, piemēram. Svarīgi izvērtēt un saprast – ja persona nekvalificējas veselības apsvērumu dēļ, kādas ir iespējas militāro dienestu iziet savādākā veidā.

**J. Dombrava** aktualizē jautājumu par veselības problēmām iesaucamajiem un attiecīgu atbildīgo ministriju (Izglītības un zinātnes, Veselības ministrijas) atbildību. Ierosina personu apzināšanu veikt savlaicīgi – skolas laikā, nevis, kad sasniegti 18 vai 19 gadi.

**V. Rakstiņš** norāda, ka šis ir komplekss jautājums un pie tā tiek strādāts.

**E. Zivtiņš** aktualizē jautājumu par brīvprātīgo VAD karavīru skaitu – ja tas ir salīdzinoši neliels, tas simbolizē par problēmu valstī kopumā. Līdz ar to būtu nepieciešams strādāt pie aģitācijas un izglītošanas skolās, respektīvi, nepieciešams rūpīgi strādāt pie visaptverošas valsts aizsardzības mācības skolās. Vienlaikus aktualizē jautājumu par tiem, kas pēc nejaušības principa tiek atlasīti VAD un pēc tam turpina gaitas profesionālajā dienestā.

**V. Rakstiņš** norāda, ka uz šo jautājumu atbildes pagaidām nav – to varēs pateikt pēc gada.

**I.Rajevs** norāda uz Centrālās statistikas pārvaldes statistikas datiem 2004. gadā dzimušajiem, kas ir iesaucamo personu dzimšanas gads: 1% nomira dzemdību namā; 1% nomira līdz 2 gadu vecumam; 1% vecumā no 2-17 gadiem gājuši bojā nelaimes gadījumos; pietiekoši liels procents piedzimuši ar invaliditātes 3. grupu, kuri dienestam nekvalificējas; liels procents ir arī ar 2. invaliditātes grupu, kurus varbūt būs iespējams Zemessardzē iekļaut vai kādā savādākā veidā iziet militāro dienestu. Vēl lielu skaitu sastāda personas ar alkoholisma vai narkotiku/psihotropo vielu lietošanas problēmām. Šo sasummējot – skaits, ar ko rēķināties, ir ievērojami mazāks, turklāt ar gadiem šī tendence tikai pieaugs, līdz ar to ar šo nākotnē būs lieli izaicinājumi.

**I.Rajevs** aktualizē šādus jautājumus:

- Studentu iesaukšana – kāda bija pirmā reakcija?

**V. Rakstiņš** norāda, ka šai kategorijai tas bija zināms šoks, jo sabiedrībā bija uzskats, ka šo kategoriju neiesauc. Sekojoši šie cilvēki mēģina rast iespējas atlikt dienestu līdz studiju beigām, izmantojot likumā paredzētās iespējas.

- Vai tiek pārbaudīts IQ līmenis (piemēram, ASV armijā tas ir obligāti, un varbūt arī mums būtu lietderīgi. ASV, ja IQ ir zem 83 punktiem, personu neiesauc dienestā, jo nav derīgs nevienam militāram amatam).

- jautājums par ambiciozo rezerves virsnieku programmu – uzņemt 50 personas. Šobrīd ir 3. Kā ar šo izaicinājumu plānots tikt galā?

**V. Rakstiņš** norāda, ka pašreiz ir iespēja vēl pieteikties (pieteikušies vairāki desmiti), bet šeit jābūt arī līderības dotībām, kas nozīmē, ka šeit vēl varētu būt mazāk kandidātu. Bet Aizsardzības ministrijas plāns/spējas ir uzņemt ir līdz 50 personām.

- Šobrīd VAD ir 378 karavīri, bet tie ir tikai 75% no tā, kas bija plānā (plānots bija 500 karavīru). Būtu nepieciešams pieturēties pie plānotajiem skaitļiem.

**E. Šnore** aktualizē jautājumu par veselības problēmām – brīvprātīgie un izlases kārtā – vai ir kāda atšķirība veselības problēmu kontekstā?

**V. Rakstiņš** norāda, ka tie, kas nāk brīvprātīgi, tie vienlaikus pieļauj domu turpināt karjeru profesionālajā dienestā, līdz ar to viņi ar to rēķinās, ka veselībai jābūt atbilstošai. Nejaušajā izlasē var iekļūt sportisti, kuriem ir ļoti labi veselības rādītāji, un tad tas rādītājs ir savādāks, bet kopumā ir apmēram līdzvērtīgi rezultāti.

**I.Rajevs** pateicas klātesošajiem par dalību pirmajā sēdes daļā un sēdes pirmo daļu slēdz.

**Sēdes pirmā daļa pabeigta plkst. 13:30**

Apakškomisijas priekšsēdētājs I.Rajevs

Apakškomisijas sekretārs E.Šnore

Protokolētāja S. Kaire